
Dokumenta datums ir tā elektroniskās parakstīšanas laiks 			


1. Normatīvie akti, kas regulē iestādes pamatdarbību
Jūrmalas bāriņtiesa (iepriekš – Jūrmalas pilsētas bāriņtiesa) izveidota 1996. gada 22. aprīlī uz likuma “Par bāriņtiesām un pagasttiesām”, Ministru kabineta 1996. gada 26. marta noteikumu Nr. 80 “Bāriņtiesu un pagasttiesu darbības noteikumi” un Jūrmalas pilsētas domes 1996. gada 18. aprīļa lēmuma Nr. 251 “Par Jūrmalas pilsētas bāriņtiesas izveidošanu” pamata, un saskaņā ar Bāriņtiesu likumu un Ministru Kabineta 2006. gada 19. decembra noteikumiem Nr. 1037 “Bāriņtiesu darbības noteikumi”, darbojas kā īpaša statusa Jūrmalas valstspilsētas pašvaldības (turpmāk - pašvaldība) izveidota un lēmumu pieņemšanā neatkarīga iestāde.
Kā nodokļu maksātājs Jūrmalas bāriņtiesa reģistrēta Valsts ieņēmumu dienestā 1996. gada 3. jūnijā, Rīgā, reģistrācijas Nr. 90000091456.
Jūrmalas bāriņtiesas juridiskā adrese: ar Jūrmalas domes 2024. gada 25. jūlija lēmumu Nr. 388 - Dubultu prospekts 3, Jūrmala, LV-2015. Ar Jūrmalas pilsētas domes 2021. gada 30. septembra grozījumiem Nr. 24 Jūrmalas pilsētas domes 2020. gada 18. jūnija nolikumā Nr. 17 “Jūrmalas pilsētas bāriņtiesas nolikums” mainīts Jūrmalas pilsētas bāriņtiesas nosaukums uz Jūrmalas bāriņtiesa (turpmāk – Bāriņtiesa).
Bāriņtiesa saskaņā ar likuma “Pašvaldību likums” 4. panta pirmās daļas 11. punktu pilda pašvaldības autonomo funkciju gādāt par aizgādnību, aizbildnību, adopciju un bērnu personisko un mantisko tiesību un interešu aizsardzību. Saskaņā ar Bāriņtiesu likuma 5. panta pirmo daļu šā likuma IV nodaļā noteikto kompetenci aizgādnības, aizbildnības, adopcijas un bērnu personisko un mantisko tiesību un interešu aizsardzības jautājumos bāriņtiesa ir Labklājības ministrijas pārraudzībā. Bāriņtiesas darbību bērna un aizgādnībā esošas personas tiesību un interešu aizsardzībā uzrauga un metodisko palīdzību sniedz Bērnu aizsardzības centrs, savukārt, tiesisko atbalstu Tieslietu ministrija. Bāriņtiesas priekšsēdētājs, bāriņtiesas priekšsēdētāja vietnieks, bāriņtiesas loceklis un bāriņtiesas darbinieki, pildot amata pienākumus, ievēro bāriņtiesas darbinieku vispārējos ētikas principus un uzvedības standartus, kurus izstrādā Latvijas Bāriņtiesu darbinieku asociācija. Ņemot vērā, ka Jūrmalas valstspilsētā ir pieejami zvērināta notāra pakalpojumi, Jūrmalas bāriņtiesai saskaņā ar Bāriņtiesu likuma 2. panta otro daļu nav pienākums Civillikumā paredzētajos gadījumos sniegt palīdzību mantojuma lietu kārtošanā, gādāt par mantojuma apsardzību, izdarīt apliecinājumus, tāpēc Bāriņtiesa valsts nodevas neiekasē. Finanšu līdzekļus Bāriņtiesas darbībai piešķir pašvaldība. Bāriņtiesa savā darbībā pamatojas uz normatīvajiem aktiem un publisko tiesību principiem, un tās lēmumi ir pārsūdzami normatīvajos aktos paredzētajā kārtībā.

2. Iestādes darbības mērķis, pamatvirziens un uzdevumi
Bāriņtiesa prioritāri nodrošina bērnu un aizgādnībā esošu personu tiesību un tiesisko interešu aizsardzību.

3. Informācija par iestādes attīstību
Bāriņtiesa savā darbībā īsteno Bāriņtiesu likuma IV nodaļā noteiktās kompetences, pamatojas uz normatīvajiem aktiem un publisko tiesību principiem.
3.1. Informācija par iestādes darbību, struktūrvienībām/filiālēm
Bāriņtiesai nav struktūrvienību un padotībā esošu iestāžu.
3.2. Darbinieku skaits, to sadalījums pēc vecuma un izglītības, darbinieku mainība
2024. gadā nav notikušas darbinieku skaitliskā sastāva izmaiņas. Bāriņtiesas darbinieki strādā nemainīgā sastāvā. Uz 2024. gada 31. decembri iestādes skaitliskais sastāvs sastāda 11 (vienpadsmit) amata vienības.
Vidējais Bāriņtiesas darbinieku vecums ir 48 gadi, tai skaitā, valsts amatpersonu vidējais vecums ir 51 gads. Bāriņtiesas priekšsēdētājam, Bāriņtiesas priekšsēdētāja vietniekam un četriem bāriņtiesas locekļiem ir maģistra grāds, vienam bāriņtiesas loceklim ir otrā līmeņa augstākā izglītība.
Visi Bāriņtiesas darbinieki ir darba tiesiskajās attiecībās, pamatojoties uz darba līgumu, no kuriem Bāriņtiesas priekšsēdētājs un Bāriņtiesas priekšsēdētaja vietnieks – darba tiesiskajās attiecībās ar Jūrmalas domi, pārējie – ar Bāriņtiesu.
3.3. Sniegto pakalpojumu daudzums un apraksts 
Bāriņtiesā pārskata gadā ir notikušas 283 Bāriņtiesas sēdes un pieņemti 254 lēmumi. No Bāriņtiesā pieņemtajiem lēmumiem Administratīvajā rajona tiesā pārsūdzēti trīs lēmumi.
Bāriņtiesas darbinieki ir veikuši dzīves apstākļu pārbaudi dažādās ģimenēs 402 reizes. Bāriņtiesas lietvedībā pārskata gada 31. decembrī bija 1010 aktīvas administratīvās lietas (turpmāk – lietas), no tām 140 lietas tika ierosinātas 2024. gadā. Bāriņtiesas darbinieki kā lietas dalībnieki ir piedalījušies 225 dažādu tiesu instanču tiesas sēdēs, tai skaitā Rīgas rajona, Rīgas valstspilsētas, Rīgas apgabaltiesā, Administratīvajā apgabaltiesā, Administratīvajā rajona tiesā. Papildus piedalījušies kā cietušo pārstāvji krimināllietās, kā arī nodrošinājuši vecāku un bērnu saskarsmi tiesas noteiktajā kārtībā un apjomā Bāriņtiesas telpās Bāriņtiesas darbinieku klātbūtnē.
Bāriņtiesas priekšsēdētājs, Bāriņtiesas priekšsēdētāja vietnieks un Bāriņtiesas locekļi ir apmeklējuši dažādus kursus un seminārus profesionālās kompetences un profesionālās darbības kvalifikācijas paaugstināšanai, piedalījušies un organizējuši vairākas starpinstitucionālās sanāksmes, darbojušies Bērnu tiesību aizsardzības komisijā. Visi Bāriņtiesas darbinieki ir apguvuši obligātos bērnu tiesību aizsardzības kursus normatīvajos aktos noteiktajos termiņos un apjomā.

4. Galvenie notikumi, kas ietekmējuši iestādes darbību pārskata gadā/ Paredzamie notikumi, kas varētu būtiski ietekmēt iestādes darbību nākotnē 
Galvenie notikumi, kas ietekmējuši iestādes darbību pārskata gadā, ir Bāriņtiesas darba apjoma nemainīgs pieaugums, lietu komplicētība un arvien pieaugošais pārrobežu raksturs, darbinieku noslogojums, kā arī emocionālās spriedzes līmenis, sistemātiskā normatīvo aktu maiņa valstī, augstās amata prasības Bāriņtiesas darbiniekiem, sociāla un psihoemocionāla atbalsta trūkums, kas nemazina riskus un veicina profesionālo izdegšanu un tādejādi arī kadru mainību Bāriņtiesā, tādēļ joprojām aktuāli ir jautājumi par emocionāli, sociāli un profesionālas atbalstošu pasākumu nodrošināšanu Bāriņtiesas darbiniekiem, lai veicinātu esošo darbinieku motivāciju un vēlmi saglabāt esošo darba vietu, pilnveidot prasmes un zināšanas, savas kompetences ietvaros dodot pienesumu pašvaldībai un sasniedzot augstu profesionālo meistarību.
Pārskata gada budžetā tika piešķirts finansējums semināriem un kursiem Bāriņtiesas darbinieku profesionālās kvalifikācijas celšanai, tomēr, ņemot vērā arvien pieaugošo pārrobežu lietu skaitu un Bērnu aizsardzības centra uzsāktos pilotprojektus bērnu tiesību aizsardzībā starpvalstu līmenī, Bāriņtiesas darbiniekiem būtu vēlama arī starptautiska pieredzes apmaiņa, jo minētais padara Bāriņtiesas darbu vēl sarežģītāku gan dažādu valstu atšķirīgo valodu barjeras dēļ, gan valstu piederību atšķirīgām tiesību sistēmām.
Papildus minētajam, notikumi, kas pārskata gadā ir ietekmējuši un turpmāk varētu ietekmēt Bāriņtiesas darbu, ir saistīti ar Bāriņtiesas locekļu ievērojamo darba noslodzi, kā arī psihologa trūkumu Bāriņtiesā, jo ģimenes strīdu tiesvedības procesos, koros aizvien biežāk bērnu un vecāku saskarsme tiek noteikta Bāriņtiesas darbinieku klātbūtnē, kas vēl vairāk palielina Bāriņtiesas locekļu noslodzi, būtu būtiska psihologa piesaiste, kā arī šāda psihologa amata vietas radīšana būtiski atslogotu pašvaldības Labklājības pārvaldes psihologa noslodzi, tādejādi nodrošinot daudz pieejamāku psihologa pakalpojumu pašvaldības iedzīvotājiem.
4.1. Strukturālas izmaiņas, ja tādas pārskata gadā ir notikušas
Bāriņtiesā pārskata gadā strukturālas izmaiņas nav notikušas.
4.2. Izmaiņas iestādes funkcijās
Bāriņtiesas funkcijas pārskata gadā nav mainītas.
4.3. Normatīvo aktu izmaiņu ietekme uz iestādes darbu
Izmaiņas, kas pārskata gadā veiktas dažādos normatīvajos aktos, būtiski nav ietekmējušas Bāriņtiesas darbu.
4.4. Pamatlīdzekļu iegāde, izmaksas.
2024. gadā iestādes funkciju nodrošināšanai iegādātas darbam nepieciešamās materiālās vērtības t.sk. inventārs (dokumentu skapji, drēbju pakaramais, sēžamie pufi) EUR 1 978.00 vērtībā.
4.5. Iestādē veiktie kapitālie remontdarbi, ja pārskata gadā tādi ir veikti
Pārskata gadā kapitālie remonti nav veikti.
4.6. Citi būtiski notikumi, kas ietekmējuši iestādes darbību
Pārskata gadā nav būtisku notikumu, kas ietekmējuši iestādes darbību.
4.7. Trīs nozīmīgākie pasākumi, kas īstenoti pārskata gadā:
· algoritma pilnveide sadarbībai ar citām bāriņtiesām par vienota plāna, rīcības un veicamo uzdevumu noteikšanu bērna pēc iespējas ātrākai atgriešanai ģimenē, gadījumos, kad vecākiem pārtrauktas aizgādības tiesības;
· sadarbība ar Vācijas Federatīvās republikas Jauniešu pārvaldi (Jugendamt) programmas “gegenstorm” ietvaros par starpvalstu palīdzības sniegšanu nelaimē nonākušiem bērniem un jauniešiem;
· turpināta sadarbība ar Jūrmalas bērnu ilgstošas aprūpes un sociālās rehabilitācijas institūciju par sniegtā pakalpojuma un atbalsta pasākumu pilnveidi atbilstoši sabiedrības sociālajai situācijai.
4.8. Iestādes attīstības iespējas
Saskaņā ar normatīvajos aktos noteikto.
4.9. Veiktie pasākumi (darbi) un sasniegumi Jūrmalas valstspilsētas attīstības plānošanas dokumentu (Jūrmalas pilsētas Attīstības programma 2023.-2029. gadam, nozaru plānošanas dokumenti) ieviešanā
Bāriņtiesa, saskaņā ar Jūrmalas valstspilsētas attīstības programmas 2023.–2029. gadam Stratēģiskās daļas Rīcības plānu, pilda tajā noteiktās Prioritātes “Kvalitatīva dzīve ilgtspējīgai sabiedrībai” (S), Rīcības virziena “Kvalitatīvs sociālais atbalsts” (S1), Uzdevuma S.1.1. “Nodrošināt pašvaldības sniegtā atbalsta atbilstību iedzīvotāju vajadzībām”, darbību S1.1.6. “Nodrošināta kvalitatīva Jūrmalas bāriņtiesas darbība”. Pārskata gadā ir izpildījusi plānoto programmu. Bāriņtiesa ir veikusi savas funkcijas, kā arī darbinieki ir apmeklējuši dažāda satura kvalifikācijas celšanas kursus un seminārus, piemēram, “Saskarsme ar klientiem, kuriem ir garīga atpalicība vai šizofrēnija”, “Darbs ar manipulatatīviem un agresīviem klientiem”, “Emocionālā inteliģence darba vietā” u.c., Bāriņtiesas priekšsēdētāja ir apguvusi mediatoru kursu, Bāriņtiesa ir organizējusi un piedalījusies pašvaldības un valsts mēroga starpinstitucionālajās sanāksmēs, sadarbojusies ar citu valstu atbildīgajām institūcijām bērnu tiesību aizsardzībā un sociālajiem dienestiem. Citi pasākumi Bāriņtiesai minētajā attīstības programmā nebija ieplānoti.

5. Būtiskās pārmaiņas iestādes darbībā un to ietekme uz finanšu rezultātiem
5.1. Iestādes budžets un tā izlietojums
Nepieciešamo resursu piesaistes daudzuma noteikšanai tiek sastādīts iestādes budžets vienam kalendārajam gadam. Pārskata gadā budžets tika apstiprināts ar Jūrmalas domes 2023. gada 28. decembra saistošajiem noteikumiem Nr. 49 “Par Jūrmalas valstspilsētas 2024. gada budžetu”.
Finansējums pārskata gadam tika apstiprināts EUR 304 998.00 apmērā. Gada laikā piešķirti papildus līdzekļi EUR 15 649.00 apmērā (Tabula Nr.1).
Tabula Nr. 1
Budžeta izpilde pret plānu 2023.-2024. gads
	Posteņa nosaukums
	Plāns gadam ar izmaiņām
	Budžeta izpilde

	
	
	2024. (euro)
	salīdzinot ar
	iepriekšējā pārskata periodā
2023.
(euro)

	
	Apstipri-
nāts
2024. (euro)
	ar izmaiņām 2024. (euro)
	izmaiņas
(2.– 1.)
(euro)
	
	plānā gadam apstipri-
nāto
(4. – 1.)
(euro)
	plānu gadam ar izmaiņām
(4. – 2.)
(euro)
	

	B
	1
	2
	3
	4
	5
	6
	7

	IEŅĒMUMI KOPĀ
	304 998
	320 647
	15 649
	310 967
	5 969
	-9 680
	275 518

	Maksas pakalpojumi un citi pašu ieņēmumi
	8
	8
	0
	1
	-7
	-7
	177

	Pašvaldības un tās iestāžu savstarpējie transferti
	304 990
	320 639
	15 649
	310 966
	5 976
	-9 673
	275 341

	IZDEVUMI KOPĀ
	304 998
	320 647
	15 649
	310 967
	5 969
	-9 680
	275 518

	Atalgojums
	213 878
	213 878
	0
	210 770
	
	-3108
	195 963

	Darba devēja valsts sociālās apdrošināšanas obligātās iemaksas, pabalsti un kompensācijas
	67 549
	67 549
	0
	64 618
	-2931
	-2931
	62 262

	Pakalpojumi
	16 634
	30 283
	13 649
	27 629
	10 995
	-2654
	11 400

	Krājumi, materiāli, energoresursi, preces, biroja preces un inventārs, kurus neuzskaita kodā 5000
	6 704
	8 704
	2 000
	7 866
	1 162
	-838
	5 749

	Budžeta iestāžu nodokļu, nodevu un sankciju maksājumi
	233
	233
	0
	84
	-149
	-149
	144



Par kopējiem 2024. gada pamatbudžeta ieņēmumiem uzskatāmi EUR 310 967.00, jo netika apgūti līdzekļi EUR 9 680.00 apmērā (t.sk. pakalpojumiem, precēm un nodokļiem).
Kopumā atalgojumam pārskata gadā piešķirti EUR 213 878.00, izpilde EUR 210 770.00
Pakalpojumu izdevumiem 2024. gadam apstiprināti līdzekļi (ar izmaiņām) EUR 30 283.00, izpilde EUR 27 629.00, neapgūts finansējums EUR 10 995.00, t.sk. neizpilde vērojama komunālo pakalpojumu izdevumiem.
Materiāltehniskās bāzes nodrošinājumam (krājumi, inventārs) pārskata gadā apstiprināts finansējums (ar izmaiņām) EUR 8 704.00, izpilde EUR 7866.00, neapgūts finansējums EUR 1 162.00 apmērā.
Nodokļu nomaksām piešķirts finansējums EUR 233.00 apmērā, izpilde EUR 84.00, neizpilde EUR 149.00.
Maksas pakalpojumi. Pārskata gadā maksas pakalpojumu budžetā apstiprināto līdzekļu apjoms bija EUR 8.00 - sakaru pakalpojumu izdevumiem, izpilde EUR 1.00, neizpilde EUR 7.00. (Tabula Nr.1).
Tabula Nr. 2
	Rādītāju nosaukums
	Gada plāns
	Izpilde no gada sākuma
	Izpilde % pret gada plānu 

	B
	1
	2
	3

	KOPĀ IZDEVUMI
	320 647,00
	310 967,00
	96,98

	Atlīdzība 
	281 427,00
	275 388,00
	97,85

	Pakalpojumi
	30 283,00
	27 629,00
	91,24

	Krājumi, materiāli, energoresursi, preces, biroja preces un inventārs, kurus neuzskaita kodā 5000
	8 704,00
	7 866,00
	90,37

	Budžeta iestāžu nodokļu, nodevu un sankciju maksājumi
	233,00
	84,00
	36,05


5.2. Finansiālo rezultātu rādītāji salīdzinājumā ar iepriekšējo gadu
Finanšu pārskats sastādīts par laika posmu no 2024. gada 1. janvāra līdz 2024. gada 31. decembrim.
Finanšu līdzekļus Bāriņtiesas darbībai piešķir pašvaldība, kurai ir tiesības pieprasīt finanšu pārskatu par Bāriņtiesas darbību.
Bāriņtiesas saimnieciskā darbība tiek veikta pašvaldības apstiprinātā budžeta ietvaros (Tabula Nr.3).
Tabula Nr. 3
	
	Apstiprinātā plāna izpilde (EUR) 2024. gads
	Apstiprinātā plāna izpilde (EUR) 2023. gads
	Pieaugums/ samazinājums

	Atalgojums
	210 770
	195 963
	14 807

	DD VSAOI iemaksas, pabalsti un kompensācijas
	64 618
	62 262
	2356

	Pakalpojumi
	27 628
	11 400
	16 228

	Krājumi, materiāli, energoresursi, preces, biroja preces un inventārs
	7 866
	5749
	2118

	Budžeta iestāžu nodokļu, nodevu un sankciju maksājumi
	84
	144
	-60

	Kompensācijas, kuras izmaksā fiziskām un juridiskām personām, pamatojoties uz Latvijas tiesu un lēmējiestādes nolēmumiem
	0
	0
	0

	Nemateriālie ieguldījumi
	0
	0
	0

	Pamatlīdzekļi
	0
	0
	0

	Kopā:
	310 967
	275 518
	35 449


5.3. Paskaidrojums par atšķirībām budžeta pozīcijās
Salīdzinājumā ar 2023. gadu vērojams izdevumu palielinājums inventāra, telpu nomas un komunālo pakalpojumu izdevumiem, kas saistīts ar Bāriņtiesas atrašanās vietas maiņu, noslēdzot telpu nomas līgumu ar iznomātāju, kā arī darbinieku atalgojumā, kas saistīts ar jaunu pašvaldības darbinieku amatalgas noteikšanas kārtību.  (skat. Tabulu Nr.3).

6. Informācija par būtiskiem riskiem un neskaidriem apstākļiem, ar kuriem iestāde saskaras
Būtiskie riski un neskaidrie apstākļi, ar kuriem saskārusies Bāriņtiesa pārskata gadā, saistīti ar situācijām, kurās Bāriņtiesas darbiniekiem jāsaskaras ar agresīvām, neadekvātām vai apreibinošu vielu ietekmē esošām personām, kuras var būtiski apdraudēt Bāriņtiesas darbinieku veselību un dzīvību.

7. Galvenie notikumi, kas negatīvi ietekmējuši iestādes darbību pārskata gadā
Notikumi, kas negatīvi ietekmējuši Bāriņtiesas darbību pārskata gadā ir divas amata vakances vairāku mēnešu garumā, kā rezultātā būtiski palielinājās darba slodze esošajiem darbiniekiem. Bāriņtiesas locekļu vakances aizpildīt joprojām ir sarežģīti, jo tā ir specifiska joma ar ļoti augstām amata prasībām un šādu personu, kuras varētu atbilst minētajam, valstī ir aizvien mazāk.

8. Pētniecības darbi
Pārskata gadā Bāriņtiesa nav veikusi pētniecības darbus.

9. Finanšu instrumenti
Bāriņtiesa 2024. gadā projektos, tai skaitā ES finansētajos projektos, nav piedalījusies.

[bookmark: 627984][bookmark: n-627984]
Jūrmalas bāriņtiesas priekšsēdētāja	(paraksts*)	Una Andersone


*Dokuments parakstīts ar drošu elektronisko parakstu un satur laika zīmogu.

